# LEDELSESBERETNING

## Væsentligste aktiviteter

Mascot International A/S’ væsentligste aktiviteter er i lighed med tidligere år udvikling, produktion og salg af erhvervsbeklædning og sikkerhedsfodtøj.

## Udvikling i regnskabsåret og årets resultat

Koncernens nettoomsætning udgør 870 mio. kr. mod 767 mio. kr. i 2016, hvilket er en stigning på 13,5%.

Resultatet før skat udgør 151,6 mio. kr. i 2017 mod 125,3 mio. kr. i 2016. Nedgangen i bruttomargin (bruttoresultat i procent af omsætning) blev bremset i 2014 efter at være faldet 4 år i træk, og er i 2017 steget med 1,7% point, men ligger dog stadig 0,4% point lavere end i 2010. Årsagen til stigningen i forhold til 2016 skal findes i, at Mascots seneste fabrik i Laos nu er kørt helt ind. De øvrige fabrikker er samtidig blevet mere effektive end tidligere bl.a. gennem continuous improvement programmer. Fabrikkerne er samlet set blevet mere effektive end stigningen i bruttomargin angiver, da der bl.a. har været negative valutakurseffekter og stigninger i visse råvarepriser, som ikke er blevet opvejet af salgsprisstigninger i samme omfang.

Egenkapitalen var ultimo 2017 på 581,5 mio. kr., og soliditeten blev 70,5%. En konstant geninvestering i virksomheden vha. dens årlige overskud har gjort, at virksomheden nu er økonomisk bundsolid, og den dermed har mulighed for langsigtede investeringer i vækst og øget konkurrencedygtighed.

Virksomheden havde i 2017 et positivt cash flow på 118,6 mio. kr. fra driftsaktiviteten. Hovedparten af investeringerne er gået til et nyt, fuld automatiseret lager samt anlægsaktiver ifm. ekspansion. Dette gøres for at øge konkurrenceevnen, vækste samt gøre virksomheden mere skalérbar.

Af ovenstående fremgår således, at den forventede udvikling, som blev anført i ledelsesrapporten for 2016, blev indfriet i 2017, nemlig en positiv udvikling i omsætningen på mellem 8% og 16% (13,5%). Indtjeningen blev lidt bedre end forventet for 2017.

Virksomhedens udvikling i såvel omsætning som resultat som cash flow i 2017 anses for værende tilfredsstillende.

…

## Den forventede udvikling

Der budgetteres i 2018 med en positiv udvikling i omsætningen. Omsætningsvæksten forventes at blive 10-20%. På trods af konstante effektivitetsforbedringer samt indkøring af fabrik i Laos med et lavere omkostningsniveau, forventes bruttoavanceprocenten fortsat at være under pres, da lønningerne i produktionslandene stiger meget, og råvarepriserne ligeledes ikke kan holdes i ro. Da disse forhold delvist kompenseres af en lavere USD i skrivende stund, har vi valgt at opjustere salgspriserne, således de ikke afspejler de fulde stigninger i lønningerne og råvarepriserne.

Indtjeningsmæssigt forventes et resultat før skat for 2018 i niveauet 160-180 mio. kr. som følge af en forventet omsætningsstigning.

…